
Da li se imam penje na šestu ili sedmu stepenicu minbera? Da li je dopušteno klanjati nafila-namaz dok imam drži hutbu? Allah vas nagradio!


* 
* 
* 
* 
* 
* 
* 

 
Na koju stepenicu minbera se treba popeti imam?

Poslanikov, ﷺ, minber imao je svega tri stepenice. ***[Hadis](https://pitajucene.com/search/Hadis/questions/ "Pretraži pitanja o hadisima")*** u vezi s tim zabilježio je Ibn Madže i neki drugi muhaddisi, sa ispravnim lancem prenosilaca. Otuda, pogrešno je praviti visoke minbere, i to iz sljedećih razloga: prvo, takvi minberi nisu postojali za vrijeme prvih generacija; drugo, time se ponekad prekidaju prvi saffovi; treće, na svakoj se stepenici uči posebna ***[dova](https://pitajucene.com/search/dova/questions/ "Pretraži pitanja o dovama")***, a to nije utemeljeno u šerijatu; četvrto, to umara ljude, posebno one u prvim saffovima da gledaju u imama dok drži hutbu; i, peto, u njih se bespotrebno ulaže kolektivni novac koji treba uložiti u druge općekorisne svrhe. Minber od tri stepenice dovoljno je visok da ljudi vide imama dok drži hutbu, a putem razglasa moguće je da svi čuju glas, otuda je apsurd penjati se na vrh minbera.  

Kada je riječ o namazu za vrijeme hutbe, to je, po većini islamskih učenjaka, legitimno. Imam Muslim zabilježio je sljedeće Poslanikove, ﷺ, riječi: *“Ko dođe u džamiju petkom dok imam drži hutbu, neka klanja dva rekata.”* Hadis je jasan i ne može se metaforički protumačiti. Štaviše, Vjerovjesnik, ﷺ, naređivao je klanjanje tehijjetul-mesdžida čak i za vrijeme hutbe. Naime, Buharija i Muslim zabilježili su predanje u kojem stoji da je Sulejk Gatafani ušao u džamiju i sjeo dok je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, držao hutbu. Resulullah, ﷺ, upitao ga je: “*Jesi li klanjao*?” “Nisam”, odgovorio je Sulejk, pa mu Poslanik, ﷺ, naredi: “*Klanjaj*!”  

Neke predaje spominju da je Poslanik, ﷺ, prestao s hutbom dok Sulejk nije završio ***[namaz](https://pitajucene.com/search/Namaz/questions/ "Pretraži pitanja o namazu")***, ali je njihova autentičnost sporna. Naprotiv, imam Tirmizi zabilježio je preko Ebu Seida Hudrija, radijallahu anhu, da je Sulejk klanjao, a Poslanik, ﷺ, nastavio s hutbom. Predanja u kojima stoji da za vrijeme hutbe ne treba klanjati nisu vjerodostojna. O propisu tehijjetul-mesdžida opširnije smo govorili u knjizi *Džuma-namaz*, str. 100-107.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


